KOMISIJOS SPRENDIMAS
2007 m. rugpjūčio 20 d.
dėl 2007 m. Bendrijos finansinės paramos, skirtos skubioms kovos su paukščių gripu priemonėms Jungtinėje Karalystėje
(pranešta dokumentu Nr. C(2007) 3892)
(Tekstas autentiškas tik anglų kalba)
(2007/569/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos sprendimą 90/424/EEB dėl išlaidų veterinarijos srityje (1), ypač į jo 3 straipsnio 3 dalį ir 3a straipsnio 1 dalį,
kadangi:
(1)
Sprendime 90/424/EEB nustatyta tvarka, pagal kurią skiriama Bendrijos finansinė parama specialiosioms veterinarijos priemonėms, įskaitant skubias priemones. Sprendimo 90/424/EEB 3a straipsnyje numatyta Bendrijos finansinė parama valstybėms narėms, skirta padengti tam tikroms išlaidoms, patirtoms taikant priemones paukščių gripui likviduoti.
(2)
2007 m. Jungtinėje Karalystėje kilo paukščių gripo protrūkių. Šios ligos atsiradimas kelia didelį pavojų Bendrijos gyvulių populiacijai. Kovai su šiuo protrūkiu Jungtinė Karalystė ėmėsi priemonių pagal Sprendimo 90/424/EEB 3a straipsnio 2 dalį.
(3)
Bendrijos finansinės paramos lėšos išmokamos tik tuo atveju, jei planuota veikla buvo tinkamai įgyvendinta, o kompetentingos institucijos per tam tikrus terminus pateikė Komisijai visą reikiamą informaciją.
(4)
Remiantis Sprendimo 90/424/EEB 3a straipsnio 3 dalimi, Bendrijos finansinė parama turėtų būti 50 % reikalavimus atitinkančių išlaidų, kurias patyrė valstybė narė.
(5)
Jungtinė Karalystė visiškai įvykdė techninius ir administracinius reikalavimus, nustatytus Sprendimo 90/424/EEB 3 straipsnio 3 dalyje ir 3a straipsnio 2 dalyje. Jungtinė Karalystė Komisijai perdavė informaciją apie patirtas išlaidas ir vėliau teikė visą reikiamą informaciją apie kompensavimo ir veiklos išlaidas.
(6)
2005 m. vasario 28 d. Komisijos reglamentas (EB) Nr. 349/2005, nustatantis Tarybos sprendime 90/424/EEB paminėtų skubių priemonių ir kampanijos prieš tam tikras gyvūnų ligas Bendrijos finansavimo taisykles (2), po Sprendimo 90/424/EEB dalinio pakeitimo, padaryto Sprendimu 2006/53/EB (3), nebetaikomas paukščių gripo atvejais. Todėl šiame sprendime reikia aiškiai nustatyti, kad Jungtinei Karalystei finansinė parama suteikiama, jei laikomasi tam tikrų reikalavimų, išdėstytų Reglamente (EB) Nr. 349/2005.
(7)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Bendrijos finansinė parama
1. Bendrijos finansinė parama gali būti skirta Jungtinei Karalystei išlaidoms, kurias ši valstybė narė patyrė 2007 m. imdamasi Sprendimo 90/424/EEB 3a straipsnio 2 dalyje nurodytų priemonių kovai su paukščių gripu, padengti.
2. Šiame sprendime Reglamento (EB) Nr. 349/2005 2-5, 7, 8 straipsniai, 9 straipsnio 2, 3 ir 4 dalys bei 10 straipsnis taikomi mutatis mutandis.
2 straipsnis
Adresatas
Šis sprendimas skirtas Didžiosios Britanijos ir Šiaurės Airijos Jungtinei Karalystei.
Priimta Briuselyje, 2007 m. rugpjūčio 20 d.